Jules Gounon

Jules Jean-Louis Gounon (s. 31. joulukuuta 1994 Aubenas, Ranska) on ranskalainen autourheilija, joka tunnetaan pääosin urastaan kestävyysluokan kilpailuissa. Hän on voittanut urallaan muun muassa Span 24 tunnin ajon vuosina 2017 ja 2022 sekä Bathurstin 12 tunnin ajon vuosina 2020, 2022 ja 2023.

Hänen isänsä on entinen Formula 1 -kuljettaja Jean-Marc Gounon.

 Ura 

Gounon aloitti uransa pikkuformuloista, jossa hän kilpaili Ranskan F4-mestaruussarjassa. Kokonaispisteissä hän sijoittui toiseksi. Vuonna 2014 Gounon ajoi Eurocup Formula Renault ja Formula Renault NEC -sarjoissa heikolla menestyksellä.

Vuonna 2015 Gounon siirtyi koppiautoihin ja ajoi Ranskan Porsche Carrera Cup -sarjassa. Hän sijoittui sarjapisteissä kuudenneksi neljän palkintosijan ja yhden voiton turvin. Vuonna 2016 Gounon ajoi muun muassa ADAC GT Masters- ja Blancpain GT Series -sarjassa. Tulokaskaudellaan Gounonin autokunta Corvette C7 GT3-R sijoittui ADAC GT Masters -sarjan kolmanneksi. Vuonna 2017 Gounon jatkoi uraansa ADAC GT Masters -sarjassa ja voitti sarjan mestaruuden yhdessä saksalaisen Daniel Keilwitzin kanssa, toisin kauden aikana Gounonin tallikaveri vaihtui useamman kerran kauden aikana, kun loukkaantuneen Keilwitzin tilalla ajoivat muun muassa Renger van der Zande ja Albert Costa. Näin ollen pistetaulukossa Gounon voitti ainoana sarjan mestaruuden. Samana vuonna Gounon voitti Span 24 tunnin ajon Audi R8 LMS -autolla yhdessä Markus Winkelhockin ja Christopher Haasen kanssa.

Vuonna 2018 Gounon siirtyi vakituiseksi kilpa-ajajaksi Blancpain GT Series Endurance Cup -sarjaan ajaen Bentley-tehdastallin Team M-Sport -tallissa. Samana vuonna Gounon ajoi Intercontinental GT Challenge -sarjassa johon kuuluivat muun muassa Bathurstin 12 tunnin ajo ja Span 24 tunnin ajo. Vuonna 2019 Gounon jatkoi toisen kauden Bentley Team M-Sport -tallissa voittaen kauden aikana yhden kilpailun sijoittuen sarjapisteissä neljänneksi aisapareinaan Steven Kane ja Jordan Pepper. Samana vuonna Gounon ajoi muun muassa yhden kilpailun International GT Open -sarjassa. Gounon osallistui ensi kertaa urallaan Le Mansin 24 tunnin ajoon ajaen Ferrarilla Risi Competizione -tallissa sijoittuen luokkansa 11:nneksi. Vuonna 2020 Gounon jatkoi Bentleyn autotehtaan kuljettajana GT World Challenge Europe Sprint Cup- ja Endurance Cup -sarjoissa, mutta tallin nimet vaihtuivat CMR- ja K-PAX Racingiksi. Gounon osallistui kauden aikana toisen kerran Le Mansin 24 tunnin ajoon jatkaen Risi Competizionella ja sijoittui luokkansa neljänneksi.

Vuonna 2021 Gounon siirtyi ajamaan Mercedes AMG -tallin tehdaskuljettajaksi ranskalaiseen Team AKKA ASP -talliin. Kauan aikaan odotettu menestyminen palkittiin ja Gounonin autokunta sijoittui GT World Challenge Europe Endurance Cup -sarjassa toiseksi aisaparinaan Raffaele Marciello. Samana vuonna Gounon teki paluun kilpailemaan saksalaista ADAC GT Masters -sarjaa Mercedeksen Zakspeed-tallissa ja sijoittuivat autokuntineen kuudenneksi.

Seuraavalla kaudella 2022 Gounon voitti GT World Challenge Europe Endurance Cup -sarjan mestaruuden yhdessä Marciellon ja Daniel Juncadellan kanssa. Samana vuonna Gounon otti toiseen kertaan voiton Bathurstin 12 tunnin ajossa sekä voitti Span 24 tunnin ajon.

Lisäksi Gounon on ajanut Yhdysvalloissa IMSA SportsCar Championship -sarjassa osallistuen muun muassa Daytonan 24 tunnin ajoon.

 Lähteet 

Jules Gounon Driver Databasessa

Luokka:Ranskalaiset autourheilijat
Luokka:Vuonna 1994 syntyneet
Luokka:Elävät henkilöt